google/wiki40b huggingface dataset:
Vexations

Vexations er et kort musikkstykke av Erik Satie. Stykket består av en kort akkordprogresjon og er delt i to variasjoner og et tema som spilles om hverandre.
I notene er det skrevet at «Pour se jouer 840 fois de suite ce motif, il sera bon de se préparer au préalable, et dans le plus grand silence, par des immobilités sérieuses», noe som på norsk blir «For å spille dette stykket/motivet 840 ganger fortløpende for seg selv, vil det være nyttig å forberede seg selv på forhånd, og i absolutt stillhet, ved alvorlige immobilasjoner.»

Første offentlige fremførelse

Vexations ble først spilt offentlig 840 ganger den 9. september, 1963, fra 18:00 til 12:40 neste dag, av et team av pianister: John Cage, David Tudor, Christian Wolff, Philip Corner, Viola Farber, Robert Wood, MacRae Cook, John Cale, David Del Tredici, James Tenney, Howard Klein (The New York Times-journalisten, som tilfeldigvis ble spurt om å spille) og Joshua Rifkin. Det var to reserver til stede. John Cages komposisjon 4' 33" kan muligens anskues som en «prelude» til Erik Saties Vexations – hvordan skulle man ellers utføre det foreskrevne «immobilités sérieuses»? Andy Warhol hevdet at han hadde «sat through the whole thing», men det medfører neppe riktighet, siden han ikke ble observert av noen andre blant publikum.

Fremførelser i Norge

8.-9.10.1988. Ørsta bedehus. Elever og lærere ved Ørsta kommunale musikkskole. Fremføringstid: 20:13:12.
?. Chateau Neuf, Oslo.  Studenter ved Norges Musikkhøgskole.
1.-2.2.1999. Høgskulen i Volda, Berte Kanutte-huset. Studenter og lærere ved Høgskulen i Volda og musikklinjen ved Volda vidaregåande skule. Åpning av happeningen Voldadada i Studentveka. Fremføringstid: 22:53.
8.-9.4.2008. Høgskulen i Volda, Henrik Kaarstad-huset. Studenter og lærere ved Høgskulen i Volda og musikklinjen ved Volda vidaregåande skule. Fremføringstid: 24:16:26.
27.-28.5.2011. Sørlandets Kunstmuseum, Kristiansand. Elever og lærere ved Kristiansand kulturskole og musikklinjen ved Vågsbygd videregående skole. Fremføringstid: 19:08:21.
Planlagt:
6.-7.4.2019. Sørlandets Kunstmuseum, Kristiansand. Elever og lærere ved Noden - Kristiansand kulturskole. Fremføringstid: 24:00:00.

Betydning

Stykkets tittel eller mening ble aldri forklart av Satie. Antydninger til meningen med Vexations eller tittelen har vært mye tolket lenge etter Saties død. I mange tilfeller er ikke tolkningene støttet av mer enn vage indikasjoner.

Fremførelse

Det er ingenting som tyder på at Satie mente at Vexations ble skrevet for offentlig fremførelse (og i alle fall ikke som en «tour de force» for å imponere – eller kjede til døde – tilskuere). Introduksjonsteksten han skrev, som sitert over, indikerer heller at stykket var beregnet som en enmannsopplevelse. Satie anstrengte seg ikke for å få Vexations utgitt i løpet av livet sitt – han snakket lite, eller ingenting, om stykkets eksistens i det hele tatt.

Vexations i litteraturen

I Gunhild Øyehaugs roman Presens Maskin (2018) er framførelse av Vexations et gjennomgangstema. Øyehaug viser også til fremførelsene i Ørsta 1988 og Volda 2008.
Dingcheng

Dingcheng (kinesisk: 鼎城区; pinyin: Dǐngchēng Qū) er et distrikt i byprefekturet Changde i provinsen Hunan i Folkerepublikken Kina.
Det har et areal på 2.451,3 kvadratkilometer og talte i 2004 ca. 853.735 innbyggere.
Stort øye

Stort øye er et musikkalbum med Ole Dørje, utgitt i 2006. Dette er hans første plate som soloartist.
Tore Ylwizaker

Karriere i Ulver

Tore Ylwizaker kom inn i det norske bandet Ulver i 1998. Han har sammen med Kristoffer «Garm» Rygg endret sjangerretningen for bandet, inspirert av sjangre som electronica og ambient, noe som blant annet har resultert i det eksperimentelle albumet Perdition City.
Jamaicas bank

Historie

Jamaicas bank ble etablert da sentralbankloven, «Bank of Jamaica Law», ble vedtatt i 1960. Den startet sin virksomhet i mai 1961, og erstattet det tidligere «Currency Board System», som hadde eksistert siden 1939. Etableringen av sentralbanken kom som et resultat av behovet for en regulert finansnæring, for å bidra til utvikling knyttet til Jamaicas vei mot politisk uavhengighet.
Sentralbankens rolle var i starten i stor grad reaktiv, men i de senere årene har implementeringen av pengepolitikken vært preget av en mer proaktiv holdning, ved at sentralbanken mer aktivt har tilstrebet å jobbe for et godt klima for økonomisk vekst og utvikling. Som et resultat av dette innførte sentralbanken et program for økonomiske reformer – «The Financial Sector Reform Programme» (FSRP) i 1985. Dette initiativet var rettet mot mer effektiv tjenesteyting gjennom mer markedsorientering, og styrking av sentralbankens evne til å implementere pengepolitikk.
Akselteller

Akselteller er en innretning som brukes på jernbanen for å registrere passerende tog. Sensorer festes til skinnestrengen i hver ende av en blokk, og hver gang en aksling passerer over den, økes en blokkteller. Et deteksjonspunkt består av to individuelle sensorer. I normaldrift kan en med to sensorer finne togets kjøreretning ut i fra rekkefølgen sensorene passeres. Når toget passerer deteksjonspunktet i den andre enden av blokken, minkes blokktelleren. Står blokktelleren i null, antar man at sporet er ledig for neste tog.
Eurydice-kvartalet

Eurydice-kvartalet er et langsmalt kvartal i Gamla stan i Stockholm. Kvartalet er omgitt av Göran Hälsinges gränd i nord, Västerlånggatan i øst, Ignatiigränd i sør og Stora Nygatan i vest. Kvartalet består av fire eiendommer, hvor Eurydice 1 er identisk med Västerlånggatan 22 og Eurydice 4 med Stora Nygatan 9. Eurydice-kvartalet er med sine 3,3 meter (mot Stora Nygatan) trolig det smaleste i Gamla stan. I Eurydice 1 hadde boktrykker Ignatius Meurer sin bolig og sitt trykkeri på 1600-tallet.

Navnet

Nesten samtlige kvartalsnavn i Gamla stan ble til på slutten av 1600-tallet og er oppkalt etter begrep (særlig guder) fra den greske og romerske mytologien. Eurydice er den latinske formen av Eurydike. I gresk mytologi er det flere forskjellige vesener med dette navnet, den mest kjente var en nymfe og hustru av Orfeus. I Gamla stan er det også et kvartal som heter Orpheus som ligger ved Österlånggatans nordlige del.
Kvitåfossen

Kvitåfossen er en foss i Hægebostad kommune i Vest-Agder. Den er en del av elva Kvitåna som kommer fra Fiskelandsvatnet og som etter hvert ender opp i Lygna som renner ut i Lyngdalsfjorden.
Clon

Utseende

En nokså liten og spinkel, mørk, metallisk farget smeller. Arten har ganske kraftige antenner som er omtrent så lange som kroppen og kan dermed minne om en trebukk. Pronotum er rundet, litt lengre enn bredt, med en bred og dyp lengdefure i midten.

Utbredelse

Slekten er utbredt i Sentral-Asia (Uzbekistan).
Samiske geografiske navn i Tromsø

Samiske geografiske navn i Tromsø (knr 1902) angir stedsnavn i Tromsø kommune som har en alternativ samisk form. Da stedsnavn kan referere til geografiske områder av noe utstrekning så kan de dekke flere kommuner.
De samiske stedsnavnene kan angis på forskjellig vis der det er etablert former på flere samiske språk. Dette skjer i grenseområder mellom språkene. Det er ni forskjellige former av samisk; sørsamisk, umesamisk, pitesamisk, lulesamisk, nordsamisk, skoltesamisk, enaresamisk, kildinsamisk og tersamisk. Det er også to utdødde former, kemisamisk og akkalasamisk. Bare nordsamisk er tatt med i denne oversikten for Tromsø kommune.
Gattsjinapalasset

Gattsjina er et palass som ligger i byen Gattsjina, rett utenfor St. Petersburg.
I 1708 ga tsar Peter den store Gattsjina til sin søster Natalia Aleksejevna, og da hun døde grunnla han et keiserlig hospital og apotek her. I 1765 kjøpte Katarina den store Gattsjina med dets omegn med tyve landsbyer som hun deretter skjenket til hennes favoritt, general og greve Orlov. Mellom 1766 og 1788 bygde greven et melankolsk slott på 600 rom og anla en omfattende engelsk landskapspark på over 700 hektar med et tilstøtende dyrehage og en gård for hester.  En triumfbue ble reist, formgitt av Gattsjinas arkitekt, Antonio Rinaldi, i årene 1777–1782, for å danne en monumental inngang.
I 1783 ga Katarina den store slottet til sin sønn Paul I av Russland. Da Paul ble tsar i 1796 begynte man å ombygge palasset. Det fikk en ny streng fasade etter tegninger av arkitekt Vincenzo Brenna.
Gattsjinapalasset ble utvidet flere ganger av de forskjellige keiserlige eiere. Rokokkointeriøret ble formgitt av Rinaldi og Brenna og utført av italienske stukkaturarbeidere og russiske håndverkere. Interiøret ble fremhevet med parkettgulv, malte vegger og karakteristiske italienske møbler.
Etter mordet på tsar Paul i 1801 benyttet tsarfamilien palasset i mindre grad.
Ettersom slottet ligger ganske isolert ble det imidlertid en favorittresidens for Aleksander III av Russland med familie. Han fryktet stadig attentater, og Gattsjina passet ham derfor utmerket.
Området er naturskjønt med mange innsjøer, og derfor lot man også parken utvikles til den første engelske park i Russland.
Under andre verdenskrig ble slottet og parken ille tilredt under tysk okkupasjon, men siden da har gjennom årene flere av bygningene og parken blitt restaurert.

Gattsjinatraktaten

Gattsjinatraktaten, inngått 1799 på Gattsjina slott, var en avtale mellom Sverige og Russland gjensidig bistand i tilfelle av angrep på et av landene. De forverrede forbindelsene mellom Sverige og Napoleons Frankrike førte til en svensk tilnærmelse til den antifranske koalisjonens andre støttepillar Russland.
I et hemmelig tillegg forpliktet Gustav IV Adolf seg til å mot økonomisk vederlag bidra med 8 000 mann i krigen mot Frankrike, et løfte som imidlertid aldri kom til å bli innfridd.
Over-the-counter

Over-the-counter (OTC) er handel med aksjer og andre finansinstrumenter som derivater gjennom et nettverk av forhandlere og ikke gjennom en av de offisielle børsene. Dette gjør at denne typen handel er vanskelig å regulere samt å vite hvem som står bak handelen.
Tsjuktsjerhalvøya

Tsjuktsjerhalvøya eller Tsjukotkahalvøya (russisk: Чукотский полуостров – Tsjukotskij poluostrov), er ei halvøy i Tsjukotka autonome okrug i Russland, lengst nordøst i Russland og Asia. Østspissen ligger ved Kapp Dezjnjov nær landsbyen Uelen. Halvøya har et areal på 49 000 km², og avgrenses av Tsjuktsjerhavet i nord, Beringstredet i øst, Anadyrbukta i Beringhavet i sør og Anadyrfjellene i vest. Tsjuktsjerfjellene går på langs av halvøya.
Halvøya er tynt befolket av tsjuktsjere, jupiker, korjaker, tsjuvanere, evener, jukaghirer, og endel russiske bosettere. De viktigste næringsveiene på halvøya er gruvedrift, blant annet tinn, bly, sink, gull og kull), foruten jakt, reindrift og fiske. Halvøya ligger langs Nordøstpassasjen.
De største bosetningene på Tsjuktsjerhalvøya er Providenija (2723 innbyggere), Lavrentija (1333 innb.), Lorino (1236 innb.) og Uelen (rundt 800 innb.). Halvøya består administrativt av to distrikter: Tsjukotskij (4541 innb.) i nord, med senter i Lavrentija, og Providenskij (4737 innb.) i sør, med senter i Providenija.
Nintendo Entertainment Analysis and Development

Nintendo Entertainment Analysis and Development (EAD) er Nintendo Japans største underavdeling og utvikler av spill. EAD ble startet i 1980 under navnet Nintendo Research & Development Team 4 (Nintendo R&D4). I SNES-perioden skiftet Nintendo R&D4 imidlertid navn til Nintendo EAD. Nintendo EAD ledes av Shigeru Miyamoto.
Jan Wiborg

Wiborg-saken

Wiborg-saken oppsto på 1990-tallet da Jan Fredrik Wiborg mente å kunne bevise at Stortinget ble ført bak lyset da det omgjorde sitt vedtak om å bygge Østlandets nye storflyplass på Hurum og i stedet valgte Gardermoen.
Wiborg mente at siktmålingene som Meteorologisk institutt foretok på Hurum var manipulerte til Gardermoens fordel.
Magens Bay

Magens Bay er ei bukt på nordsida av øya St. Thomas i De amerikanske Jomfruøyer. Innerst i bukta er det ei hvit sandstrand på over én kilometer som flere ganger har blitt kåra til en av verdens vakreste strender. Østsida av bukta utgjøres av Peterborghalvøya, og vestsida av Tropaco Point. Stranda og den omkringliggende parken administreres av den semiautonome Magens Bay Authority.
Den britiske sjøfareren Francis Drake skal ha brukt bukta som havn. I åssida ovafor bukta står det en benk som skal ha blitt brukt av Drake.
Eusphalerum

Utseende

Små (gjerne 1,5-2,5 millimeter), mer eller mindre brunlige eller rødlige, brede, litt flate kortvinger. Disse billene er forholdsvis tynn-skallede (lite sklerotiserte), litt myke og skjøre. Antennene er tydelig tykkere mot spissen. Pronotum er mye bredere enn langt, omtrent trapesformet. Dekkvingene er lange til kortvinger å være, hos noen arter dekker de så godt som hele bakkroppen. Beina er ganske korte. Ved første øyekast kan disse artene minne om glansbiller (Nitidulidae), særlig fordi de som mange av disse lever på blomster.

Levevis

Eusphalerum-artene finnes ofte tallrikt på blomster, særlig åpne, hvite blomsterklaser som rogn og mjødurt, der de spiser pollen.
Gammeldansens Beste

Gammeldansens Beste er et musikkalbum utgitt av Arnsteins i 1976. Dette er gruppas sin aller første plate.
Mandaue City

Mandaue City er en by på Filippinene. Den ligger i provinsen Cebu som i regionen Central Visayas og har 362 654 innbyggere (folketelling 1. mai 2000).
Byen er inndelt i 27 smådistrikt, barangayer, som samtlige er klassifisert som tettbebyggelse. Mandaue City er nabo til Cebu City och inngår i dens storbyområde Metro Cebu.
Arremon phygas

Underarter og utbredelse

Arten er endemisk til fjellkjeden Cordillera de la Costa i Venezuela.
Det er beskrevet ingen underarter av Arremon phygas:
Hoffeinsmyiidae

Fossiler

Arten er beskrevet fra Baltisk rav fra Eocen (48-40 millioner år før nåtid).
James Curtis Hepburn

Bakgrunn

Hepburn ble født i Milton i Pennsylvania 13. mars 1815. Han studerte ved Princeton University og senere ved University of Pennsylvania, før han utdannet seg til lege.

Liv som misjonær

Han bestemte seg deretter for å dra til Kina som misjonær, men måtte bli i Singapore i to år. Grunnene for dette var at Opiumkrigene var på vei og at utlendinger ble utestengt fra Kina. Etter fem år som misjonær dro han tilbake til USA og åpnet i 1845 et medisinsk senter i New York.
I 1859 dro Hepburn til Japan som medisinsk misjonær. Etter ankomst til Nagasaki i oktober flyttet han ganske snart til den nylig åpnede traktathavn Kanagawa. Der åpnet han sin første klinikk i april 1861 ved Sokoji-tempelet. Først bodde han i Jobutsuji i Kanagawa, et forfallent tempel som tidligere huset det nederlandske konsulat. Hepburn ble så den første protestantiske misjonær i Yokohama. Han grunnla senere Hepburn-skolen, som utviklet seg senere til Meiji Gakuin University. Hepburns japanske studenter besto bl.a. av Furuya Sakuzaemon, Takahashi Korekiyo og Numa Morikazu.
Hepburn skrev en japansk-engelsk ordbok, som i dets tredje utgave brukte et nytt system for latinisering av japansk. Dette systemet ble senere kjent som Hepburn-systemet, eller Hepburn-romanisering, og er det mest brukte systemet for å romanisere japansk den dag i dag. Dette gjaldt særlig i den engelsksproglige delen av verden, ettersom Hepburn Romaji lå nærmest engelsk uttale blant de ulike romaniseringsmetodene.
Hepburn reiste tilbake til USA i 1892, hvor han bl.a. bidro til å oversette bibelen til japansk. Den 14. mars 1905 ble han tildelt Den oppadstigende sols orden, tredje grad. Hepburn var den andre utlendingen som fikk denne æren.
Army of Lovers

Army of Lovers var et svensk band som ble dannet i Stockholm i 1987 av musikeren Alexander Bard, fotomodellen Camilla Henemark, frisøren Jean-Pierre Barda og designeren Camilla Thulin.
Musikkvideoer som Crucified, Israelism og La Plage de Saint Tropez, med ekstravagante kostymer og livsbejaenhet, etablerte AOL som stilsikre rokokkoikoner i den europeiske popverdenen. Gruppen gjenoppsto til Melodi Grand Prix i Sverige i 2013.
Hemisphaerota

Utseende

Nokså små, brede, blanke, brunrøde til svarte bladbiller. I motsetning til flere andre lignende grupper er de ikke påfallende flate, men høyt hvelvede, nesten halvkuleformede. Hode og bein er vanligvis ikke synlige ovenfra. Antennene er nokså korte, gjerne rødlige. Oversiden er kraftig punktert. Pronotum og dekkvingene danner en kontinuerlig kurve.

Levevis

Både larver og voksne lever på palmer og eter fra dem.
Det kraftige skjoldet beskytter disse billene mot fiender, og de er i stand til å holde seg svært godt fast til underlaget ved hjelp av spesielle hår på føttene.

Utbredelse

De fleste av artene lever på Cuba, men slekten finnes også i det østlige USA, på Hispaniola og i Brasil.
Karl Sverre Klevstad

Karl Sverre Klevstad (født 29. juni 1926 på Klevstad i Borge, Nordland) er en norsk politiker (KrF). Han satt på Stortinget fra Nordland fra 1973 til 1981. 
Han var vararepresentant i perioden 1981–1985.
Klevstad var ordfører i Vestvågøy i perioden 1987–1991.
Han ble i 2008 tildelt Kongens fortjenstmedalje i sølv.
Abdulla Yameen

Politisk virke

Yameen har sittet i nasjonalforsamlingen i fire sammenhengende perioder og vært opposisjonsleder. Han tilhørte partiet Dhivehi Rayithunge Party (DRP), men etablerte i 2010 sitt eget parti, Progressive Party of Maldives.
I 2013 stilte Yameen som presidentkandidat. Etter anklager om valgfusk ble valget 7. september annullert av Høyesterett og ny første valgomgang ble avholdt 9. november, etter å ha blitt utsatt fra den planlagte valgdatoen 19. oktober. Yameen vant presidentvalget i andre valgomgang 16. november med 51,3 % av stemmene, mot 48,6 % for rivalen Mohamed Nasheed.
Yameen er halvbror av tidligere president Maumoon Abdul Gayoom. I halvbrorens tid som president var Yameen  leder for State Electric Company (STELCO) og State Trading Organisation (STO).
Franz Xaver Bronner

Liv og virke

Som sønn av en ansatt ved en fabrikk som produserte murstein, ble Bronner i 1776 munk i benediktinerklosteret Donauwörth i Bayern. I 1782 ble han innviet i Illuminatus-ordenen og i 1783 mottok han sin ordinasjon ved klosteret.
I 1785 flyktet han fra klosteret til Zürich, hvor han stiftet bekjentskap i kretsen omkring Salomon Gessner. Fra 1786 til 1793 oppholdt han seg i Augsburg, før han dro videre til Zürich. Fra 1794 til 1798 var han redaktør i den liberale sveitsiske avisen Zürcher Zeitung. I 1798 ble han sekretær hos regjerings-stattholderen Johann Kaspar Pfenninger.
Fra 1798 til 1801 ledet  han kanselliet til den sveitsiske ministeren Philipp Albert Stapfer. I 1799 var han redaktør og utgiver av Helvetisches Tagblatt, og fra 1799 til 1800 av Freyheitsfreund.
I årene 1804–1810 og 1817–1827 arbeidet han som larer i kantonalskolen Aarau. Fra 1810 til 1817 var han også professor i fysikk ved det statlige universitetet i Kasan i Russland. Fra 1829 var han kantonal-arkivar i Aarau.
JSP

JSP eller JavaServer Pages er et serversidespråk for dynamiske websider basert på Java.
Språket oversettes av en server som gjør all koding om til html taggs. man slipper også å bruke klasser / objekter for å skrive godkjent kode.
Der JSP-koden skal skrives legger man på en <% kode %>. Skal man skrive koder, som man vil hente senere i programmet kan man lage såkalte metoder. Disse lager man <%! metoden %> rundt og inneholder hva som er input og output.

Denne metoden henter et tall ( radius til en kule) og finner arealet av kulen:

<%!
int areal(int radius)
{
  int areal;
  areal = (Math.PI * radius * radius);
 return areal;
}
%>
skrive ut Hello World:

<%
out.println("Hello World");
%>
EUs postdirektiv

Norge

I Norge har liberaliseringen av postmarkedet vært omstridt. Jens Stoltenbergs andre regjering vedtok å bruke Norges reservasjonsrett mot å innlemme det tredje postdirektivet i EØS-avtalen. Erna Solbergs regjering ønsket imidlertid å ta direktivet inn i EØS-avtalen, noe som ble meddelt EU 19. november 2013. 24. april 2015 kom regjeringens forslag til ny postlov. Det ble blant annet foreslått å avvikle pliktig postombæring på lørdager, samt innføring av EUs tredje postdirektiv, noe som blant annet innebærer fri konkurranse på levering av brev og pakker.
Kjellstadslåttar

Kjellstadslåttar er et musikkalbum med Annbjørg Lien, utgitt i 1988.
Lorenzo Lotto

Lorenzo Lotto (født omkring 1480 i Venezia, død 1556 i Loreto) var en italiensk maler i renessansen, virksom i Venezia.

Biografi

Lotto gikk formodentlig i lære hos Alvise Vivarini i Venezia, selv om hans virksomme liv stort sett ble utspilt i steder utenfor Venezia, blant annet i Roma, Bergamo og Loreto. Til tross for at han i ulike perioder tok sterke inntrykk av Giovanni Bellini, Tizian og Palma Vecchio, forble Lotto en sterkt individualistisk maler.
SCO Group, Inc. v. International Business Machines Corp.

SCO Group, Inc. v. International Business Machines Corp. var en sivil rettssak i United States District Court for the District of Utah. SCO-gruppen hevdet at det var usikkerheter omkring lovligheten av å bruke operativsystemet Linux på grunn av angivelige krenkelser av IBMs Unix-lisenser i utviklingen av Linux-kode hos IBM. Søksmålet ble rettet i 2003, og har  fortsatt i løpet av SCO-gruppens konkurs og det negative resultatet av rettssaken mot Novell. Saken ble gjenåpnet den 14. juni 2013.
Gjenopptaket var et resultat av den endelige konklusjonen i rettssaken mot Novell. Den 15. desember 2014 fikk IBM medhold på de fleste punkter, noe som begrenset søksmålets omfang. De øvrige delene av SCO-gruppens søksmål ble forkastet av retten den 1. mars 2016, og SCO anket senere denne måneden.
Brotfabrik Berlin

Brotfabrik (norsk: brødfabrikk) er et kunst- og kultursenter i Berlin. Det ligger ved Caligariplatz i Weissensee i bydelen Pankow. I Brotfabrik finnes et fotogalleri, en scene, en kino og en kneipe.

Historie

Bakermester Kohler fra Weissensee grunnla 1890 sitt bakeri på stedet. Den egentlige brødfabrikken ble reist 1914 og utvidet 1929. Under den andre verdenskrigen ble bygningen lett skadet. Da den daværende bakermesteren flyktet til Vest-Berlin i 1952, ble virksomheten nedlagt og bygningen brukt til andre formål, bl.a. seltersfabrikk og butikk for yrkesklær. Senere ble bygningen lager for et storkjøkken og i det tidligere bakeriet ble det solgt sukkervarer.
Kunsthøgskolen Weissensee interesserte seg for bygningen fra midten av 1980-tallet og det ble i tiden som fulgte etabler ulike ungdomsklubber i huset. Etter Murens fall har stedet utviklet seg videre som kulturforum.
Idre

Historie

Fjellbygdene Idre og Særna lå fra rikssamlingen under Hamar bispedømme og Norge, inntil de offisielt ble avstått til Sverige i 1751. I praksis var disse bygdene underlagt Sverige siden okkupasjonen ledet av den svenske presten Daniel Buskovius i 1644.
Víkarbyrgi

Víkarbyrgi (IPA: [ˈvʊikaɹˌbɪɹdʒɪ], dansk: Vigerbirge) er en fraflyttet bygd på Færøyene. Den ligger ved Víkarfjørður på Suðuroys østkyst. Til bygda regnes også Hamrabyrgi, som er adskilt med en liten elv. De to bygdene ble lagt øde av svartedauden i 1349, og var begge ubebodd frem til omkring 1830. Siden 2010 regnes bygda som fraflyttet igjen.

Historie

Det er ikke kjent når Víkarbyrgi ble grunnlagt, men den er antageligvis en av Færøyenes eldste. Det sies at irske munker ble fordrevet fra Baglhólmur ved Víkarbyrgi allerede før vikingene slo seg ned på øyene, og at bygdas grunnleggelse slik sett er forbundet med den tidligste bosettingen.
Bygda var i middelalderen en av de største bygdene på Suðuroy med egen kirke og kirkegården, og rester etter disse kan sees ennå. I 1349 ble Víkarbyrgi utslettet av svartedauden, og bare kvinnen Sneppan i Hamrabyrgi overlevde. Den lange isolasjonen under pesten gjorde at hun ikke ville ha kontakt med andre. For at hun ikke skulle dø av sult, heiset menn fra nabobygda Sumba tørket kjøtt ned til henne fra en fjellhammer. Ruinene ved fossen i Hamrabyrgi bærer navnet Snepputoftin etter henne.
I 1830 bygde Joen Joensen fra Sumba seg hus i Víkarbyrgi, og flyttet dit sammen med sin familie. I 1834 hadde bygda 13 innbyggere, og i 1906 hadde tallet steget til 40. 31. mars 1942 drev en mine i land og tilførte skader på en del hus. I 1970 hadde Víkarbyrgi 22 innbyggere, og i 1977 fikk bygda veiforbindelse – som den siste på Suðuroy. Samme år bygde man et oppdrettsanlegg for laks.
Utover 1980- og 1990-årene var bygda for det meste, i praksis, fraflyttet. Det har den igjen vært siden november 1998, selv om bygda har én registrert innbygger.